అంజలి పాటిల్

అంజలి పాటిల్, మహారాష్ట్రకు చెందిన సినిమా నటి, దర్శకురాలు. ఢిల్లీ ఇన్ ఎ డే, చక్రవ్యూహ, న్యూటన్, విత్ యు వితౌట్ యు (శ్రీలంక) సినిమాలలో పనిచేసి, ప్రశంసలు అందుకుంది. విత్ యు వితౌట్ యు సినిమాలో నటనకు 43వ భారతీయ అంతర్జాతీయ చలన చిత్రోత్సవంలో ఉత్తమ నటి (సిల్వర్ పీకాక్) అవార్డును అందుకుంది. 2013లో నా బంగారు తల్లి అనే తెలుగు సినిమాలో నటించింది. ఈ సినిమాకు జాతీయ చలనచిత్ర అవార్డులలో స్పెషల్ మెన్షన్ అవార్డునూ, ఉత్తమ నటిగా రాష్ట్ర నంది అవార్డును అందుకుంది.

జననం, విద్య 
అంజలి పాటిల్ మహారాష్ట్రలోని నాసిక్‌ ప్రాంతంలోని మరాఠీ కుటుంబంలో జన్మించింది. నాసిక్‌లోనే ఉన్నత పాఠశాలను పూర్తిచేసింది. 14 సంవత్సరాల వయస్సులో, కళారంగంపై ఆసక్తిని పెంచుకుంది. పూణే విశ్వవిద్యాలయంలోని సెంటర్ ఫర్ పెర్ఫార్మింగ్ ఆర్ట్స్‌లో చేరి 2007 జూన్ లో బంగారు పతకంతో బ్యాచిలర్ డిగ్రీని పొందింది. ఆ సంవత్సరం తరువాత, న్యూ ఢిల్లీలోని నేషనల్ స్కూల్ ఆఫ్ డ్రామాలో నాటకరంగంలో మాస్టర్స్ చేయడానికి ఎంపికయింది. అక్కడ భారతీయ, అంతర్జాతీయ సినిమా, నాటకరంగ నటులు, దర్శకులతో పనిచేసే అవకాశం లభించింది.

కెరీర్ 
ప్రశాంత్ నాయర్ తీసిన హిందీ-ఇంగ్లీష్ ఇంటర్నేషనల్ ఇండిపెండెంట్ ఫిల్మ్ ఢిల్లీ ఇన్ ఎ డే సినిమాలో రోహిణి పాత్రలో మొదటిసారిగా నటించి విమర్శకుల ప్రశంసలు అందుకుంది. 2011, అక్టోబరు 13న ముంబై ఫిల్మ్ ఫెస్టివల్‌లో ఈ సినిమా ప్రదర్శించబడింది. 2012 ఆగస్టులో భారతదేశంలోని థియేటర్లలో విడుదలైంది.

అంజలి పాటిల్ 2010-11లో అంతర్జాతీయ షార్ట్ ఫిల్మ్ గ్రీన్ బ్యాంగిల్స్‌లో ప్రధాన నటిగా నటించడంతోపాటు నిర్మాతగా పనిచేసింది. ఇది విమెన్ ఇన్ ఫిల్మ్ అండ్ టెలివిజన్ ఇంటర్నేషనల్, లాస్ ఏంజిల్స్ కి భారతదేశ అధికారిక ఎంట్రీగా ఎంపిక చేయబడింది. 15 దేశాల్లోని 44 నగరాల్లో  ఇంటర్నేషనల్ షోకేస్ 2012లో ఎంపిక చేయబడి ప్రదర్శించబడింది.

నక్సలిజంకు సంబంధించిన సమస్యలపై ప్రకాష్ ఝా తీసిన చక్రవ్యూహ్ సినిమాలో నక్సల్ లీడర్ జూహీ పాత్రలో నటించి,  ప్రశంసలు అందుకున్నది.

2012లో శ్రీలంకకు చెందిన ప్రఖ్యాత రచయిత-దర్శకుడు ప్రసన్న వితానగే తీసిన విత్ యు, వితౌట్ యు సినిమాలో నటించి, తన పాత్రకు స్వయంగా డబ్బింగ్ కూడా చెప్పింది. సింహళ భాషలో డబ్బింగ్ చేసిన మొదటి భారతీయ నటిగా నిలిచింది. తన అద్భుతమైన నటనతో 2012 నవంబరులో గోవాలో జరిగిన ఇంటర్నేషనల్ ఫిల్మ్ ఫెస్టివల్ ఆఫ్ ఇండియాలో ఉత్తమ నటిగా సిల్వర్ పీకాక్ అవార్డును గెలుచుకుంది. ఈ అవార్డు అందుకున్న అతి పిన్న వయస్కుల్లో అంజలి ఒకరు. 2017లో తన నటనకుగానూ పాటిల్ శ్రీలంక అధ్యక్ష అవార్డును కూడా అందుకున్నది.

2016లో అంజలి పాటిల్ తన మొదటి మరాఠీ చిత్రం ది సైలెన్స్‌లో నటించి, ఫిల్మ్‌ఫేర్ అవార్డును అందుకుంది.

2016లో విడుదలైన రాకేష్ ఓంప్రకాష్ తీసిన మిర్జియా సినిమాలో కీలక పాత్ర పోషించింది. 2018లో మేరే ప్యారే ప్రైమ్ మినిస్టర్‌ సినిమాలో ప్రధాన పాత్రలో నటించింది.

పా.రంజిత్ దర్శకత్వంలో రజనీకాంత్‌ హీరోగా చేసిన కాలా సినిమాతో తమిళ సినిమారంగంలోకి ప్రవేశించింది. తరువాత అంజలి నటించిన కుతిరై వాల్ సినిమా అంతర్జాతీయ చలనచిత్రోత్సవాలలో ప్రదర్శించబడింది.

సినిమాలు

వెబ్ సిరీస్

అవార్డులు, నామినేషన్లు

మూలాలు

బయటి లింకులు 

 

తెలుగు సినిమా నటీమణులు
తమిళ సినిమా నటీమణులు
కన్నడ సినిమా నటీమణులు
హిందీ సినిమా నటీమణులు
భారతీయ సినిమా నటీమణులు
జీవిస్తున్న ప్రజలు
మరాఠీ సినిమా నటీమణులు